**דני (דניאל) זקן** (נולד ב-23 באוקטובר 1964) הוא עיתונאי, מרצה ומאמן כדורעף וכדורשת ישראלי. ממרץ 2023 הוא שימש כממלא מקום מפקד גלי צה"ל עד 29 בפברואר 2024. קודם לכן היה הכתב המדיני-ביטחוני של העיתון "גלובס" ועבד באמצעי תקשורת נוספים הבולט שבהם "קול ישראל של רשות השידור במשך 23 שנים.

ביוגרפיה
--------

זקן נולד ב-23 באוקטובר 1964 בירושלים להורים יוצאי כורדיסטן, וגדל בשכונת קטמונים. למד בבית ספר אקסטרני ברחוב אגרון. שירת בחיל השריון ובין השאר כיהן בתפקיד מ"מ קמב"צ בסיס האימונים לחילות השדה בצאלים.

בשנת 1990 סיים תואר ראשון במדע המדינה ויחסים בין-לאומיים באוניברסיטה העברית. במהלך הלימודים החל לעבוד ככתב בכתב העת "פי האתון", והיה עורכו בשנים 1989–1990. במקביל ללימודיו כתב במקומון "ירושלים" של ידיעות אחרונות וב"העולם הזה" בעריכת רפי גינת.

בשנת 1991 החל לעבוד ככתב לנושא השטחים והמתנחלים בסוכנות עתי"ם, ובמסגרת זו סיקר את שלהי האינתיפאדה הראשונה, את הסכמי אוסלו ואת הקמת הרשות הפלסטינית. במקביל לכך כתב בעיתון "מעריב".

בשנת 1994 החל לעבוד כעיתונאי ברשת ב', וסיקר, בין השאר, את נושאי השטחים, כלכלה, צה"ל, הכנסת והיהדות החרדית. בהמשך היה לעורך ולמגיש של מהדורות חדשות ואקטואליה. ב-2009 הוביל את הקמת אתר האינטרנט של רשת ב'.

בשנת 2008 יצא לשנת לימודים בתוכנית Knight Wallace Fellowship לעיתונאים מצטיינים באוניברסיטת מישיגן.

בשנת 2007 נבחר לכהן כחבר בהנהלת אגודת העיתונאים ירושלים, והחל ללוות את תהליך המשא ומתן לרפורמה ברשות השידור. בשנת 2010 נבחר ליו"ר אגודת העיתונאים ירושלים, והוביל את כתיבת ההסכמים בין אגודת העיתונאים לבין הנהלת רשות השידור ומשרד האוצר. זקן התעמת רבות עם בכירים בהנהלת רשות השידור, בהם המנכ"ל יוני בן מנחם ועוזרו זליג רבינוביץ', וכן עם מנהל קול ישראל מיכאל מירו, בין השאר בשל הדחת עיתונאים (בהם קרן נויבך, רן בנימיני, גיל ליטמן ועוד) ומינוי אחרים תחתם מטעמים לא מקצועיים. בשנת 2013 סיים את תפקידו כיו"ר אגודת העיתונאים ירושלים.

זקן לא המשיך לעבוד בכאן ב, אשר החליפה את רשת ב' בשנת 2017. לאחר שעזב את רשת ב' החל לשמש ככתב המדיני-ביטחוני של העיתון גלובס, וכן כעורך ומגיש חדשות בגלי צה"ל וכותב במגזין אל-מוניטור. במקביל, החל לשמש כמרצה לתקשורת במכללה האקדמית ספיר ובמרכז הבינתחומי הרצליה וכחבר במליאת מועצת העיתונות בישראל.

ב2020 סיים זקן תואר שני בלימודי תקשורת באוניברסיטה העברית בירושלים. 

באפריל 2022 החל זקן להגיש יחד עם יעקב ברדוגו את התוכנית "רבע לחמש" ברדיו גלי ישראל.

זקן שימש כפאנליסט בערוץ החדשות עכשיו 14.

בפברואר 2023 מינה שר הביטחון, יואב גלנט, את זקן לממלא מקום מפקד תחנת הרדיו גלי צה"ל, לתקופה בת שישה חודשים, וזקן נכנס לתפקיד זה ב-1 במרץ. בספטמבר הוארך המינוי הזמני בחודשיים נוספים, ובאוקטובר לעוד שלושה חודשים. אחת מהרפורמות שהנחיל זקן בגלי צה"ל הייתה בתהליך המיון למועמדים לקורס העיתונאים היוקרתי של התחנה. בעקבות השינויים במבחנים והתאמתם לאוכלוסיה מגוונת, עלה שיעור המועמדים מהפריפריה שהתקבלו לקורס מ 5-7% בשנים שקדמו לו, ליותר מ 50%.  מהלך נוסף שקידם זקן היה הכנסה של כעשרה מועמדים יוצאי אתיופיה לתחנה. סקר TGI שהתפרסם בסוף ינואר 2024 סימן הצלחה גדולה לשתי התחנות גלגלצ וגלי צה"ל, כאשר גל"צ עקפה לראשונה מזה שנים את רשת ב' בצמרת הדירוג.. למרות ההישג ועדת האיתור שמינה שר הביטחון יואב גלנט המליצה למנות את העיתונאי טל לב רם לתפקיד מפקד גלי צה"ל וזקן סיים את תפקידו בתחנה ב-3 במרץ 2024.

חיים אישיים
-----------

זקן גרוש בשנית, אב לשלושה ילדים וסב לנכדה, היה נשוי לרוכבת אופני ההרים, לורי קופנס, וחי בזוגיות עם ד"ר גייל טלשיר. חבר קיבוץ מעלה החמישה. היה שחקן כדורעף בהפועל ירושלים.

קישורים חיצוניים
----------------

ויקישיתוף מדיה וקבצים בנושא **דני זקן** בוויקישיתוף
* 

* דני זקן, ברשת החברתית פייסבוק

* דני זקן, ברשת החברתית אקס (טוויטר)
* דני זקן, באתר גלובס
* דני זקן, באתר אל-מוניטור
* רונית מזרחי, מושיק לין, בגובה העיניים עם דני זקן, באתר nrg‏, 12 במרץ 2010
* אתר למנויים בלבד ניר גונטז', לתפיסתך מותר לשדרני רדיו להשמיע דעות? "אני לא מרשה דעתנות בכלל", באתר הארץ, 1 ביוני 2023
* אייל לוי, "לחמתי בשביל עיתונאים. הגב שלי שרוט ממאבקים לטובת תקשורת עצמאית. ועדיין, קיבלו אותי עם מכונת רעל אמיתית", באתר ישראל היום, 28 בספטמבר 2023
* יסמין גואטה . אתר דה מרקר 18 בדצמבר 2023.
* יהודה לוינגר ונועם רז "סקר TGI: הקרב הצמוד הוכרע - זו תחנת הרדיו המואזנת ביותר". אתר אייס 30 בינואר 2024.

הערות שוליים
------------

1. ↑  אורן פרסיקו, שטויות ושקרים, באתר העין השביעית, 14 בנובמבר 2011
2. ↑  רועי ברק, ‏דני זקן: מנהל קול ישראל הדיח אותי מתפקידי כרכז חדשות, באתר גלובס, 3 באוקטובר 2011
3. ↑  אורן פרסיקו, "המחויבות שלנו היא לעיתונאים", באתר העין השביעית, 27 באוגוסט 2013
4. ↑  אורלי הררי, במקום גלית אלטשטיין: העיתונאי דני זקן ימונה למפקד גלי צה"ל, באתר ערוץ 7, 27 בפברואר 2023
5. ↑  דני זקן החל את תפקידו כמ"מ מפקד גל"צ: "אחריות כבדה", באתר אייס, 1 במרץ 2023
6. ↑  שוקי טאוסיג, גלנט האריך את מינוי דני זקן כמפקד הזמני של גל"צ, באתר העין השביעית, 3 בספטמבר 2023
7. ↑  ניר יהלום, לורי קופנס משנה את העולם, באתר הארץ, 23 בפברואר 2002
8. ↑  עומר רבין, ‏"והרי החדשות מפי", באתר גלובס, 15 במרץ 2011

| מפקדי גלי צה"ל  |
| --- |
| 

|  |
| --- |
| צבי ברוש (1950–1952) • בנו צור (1952–1965) • דן בוהם (1965–1967) • יצחק לבני (1967–1974) • מרדכי נאור (1974–1978) • צבי שפירא (1978–1983) • רון בן ישי (1983–1985) • נחמן שי (1985–1989) • אפרים לפיד (1989–1991) • עמוס גלבוע (1991) • משה שלונסקי (1991–1997) • זאב דרורי (1997–2000) • אבי בניהו (2001–2007) • יצחק טוניק (2007–2011) • אלי שרמייסטר  (2011–2012) בפועל • ירון דקל (2012–2017) • שמעון אלקבץ (2017–2021) • גלית אלטשטיין (2021–2023) מ"מ • דני זקן (2023–הווה) מ"מ |

 |